Gemeenskap saai chaos toe polisie nie verdagte wil vrylaatFoto: SAPD. Chaos het Maandag in die Louterwater-omgewing van Joubertina in die Oos-Kaap uitgebreek ná ŉ verdagte in verband met ŉ sakeroof in hegtenis geneem is. Kapt. Gerda Swart, woordvoerder van die polisie, het gesê twee verdagtes het na bewering Maandag omstreeks 14:10 ŉ winkel in Louterwater beroof. “Die gemeenskap het kort ná die voorval ŉ verdagte (25) aangekeer en hom aan die polisie uitgelewer,” het Swart verduidelik. Volgens Swart was polisiebeamptes steeds bedrywig op die toneel toe gemeenskapslede oproerig geraak en geweier het dat die verdagte aangehou word. Hulle het geëis dat die verdagte aan die gemeenskap oorgegee word. “Beamptes op die toneel het die situasie in bedwang probeer hou terwyl ander beamptes die verdagte na die polisiestasie geneem het,” het Swart gesê. Die oomblik toe die gemeenskap agterkom die verdagte is nie meer op die toneel nie het hulle gewelddadig geraak en polisievoertuie en -beamptes met klippe begin bestook. Volgens Swart is een beampte tydens die voorval beseer. Drie polisievoertuie is terselfdertyd omgekeer en bystand is van buurstasies ontbied om die situasie in bedwang te bring. “Die gemeenskap het aangehou met hul klipgooiery en die polisie het teruggevuur met rubberkoeëls.” Altesaam 11 voertuie is tydens die voorval beskadig. Gemeenskapslede het ook die R62 ontoeganklik gemaak met klippe en bande wat aan die brand gesteek is, dermate dat die polisie vir openbare orde ingeroep is om te help. Die polisie het 12 verdagtes, tussen 20 en 43 jaar oud, in hegtenis geneem op aanklagte van openbare geweld. Die verdagtes, 11 mans en een vrou, het Donderdag in die hof verskyn. Maandag se geweld het Dinsdag weer opgevlam en die R62 is met klippe versper. “Hulle het ook glo na ŉ winkel by die R62 gegaan en dit geplunder,” het Swart gesê. Nog 10 verdagtes, tussen 18 en 54 jaar oud, is op aanklagte van openbare geweld in hegtenis geneem. ŉ Bykomende sewe verdagtes is in hegtenis geneem in verband met die goedere wat gesteel is toe die winkel geplunder is. Die verdagtes, tussen 17 en 27 jaar oud, word van die besit van gesteelde goedere aangekla. Die bogenoemde 29 verdagtes het ook Donderdag in die Humansdorp-landdroshof verskyn.